泰娘歌
作者：劉禹錫
朝代：唐

paragraphs: 泰娘家本閶門西，門前綠水環金隄。
有時妝成好天氣，走上臯橋折花戲。
風流太守韋尚書，路傍忽見停隼旟。
斗量明珠鳥傳意，紺幰迎入專城居。
長鬟如雲衣似霧，錦茵羅薦承輕步。
舞學驚鴻水榭春，歌傳上客蘭堂暮。
從郎西入帝城中，貴遊簪組香簾櫳。
低鬟緩視抱明月，纖指破拔生胡風。
繁華一旦有消歇，題劍無光履聲絕。
洛陽舊宅生草萊，杜陵蕭蕭松柏哀。
妝奩蟲網厚如繭，博山爐側傾寒灰。
蘄州刺史張公子，白馬新到銅駝里。
自言買笑擲黃金，月墮雲中從此始。
安知鵩鳥座隅飛，寂寞旅魂招不歸。
秦嘉鏡有前時結，韓壽香銷故篋衣。
山城少人江水碧，斷鴈哀猨風雨夕。
朱弦已絕爲知音，雲鬢未秋私自惜。
舉目風煙非舊時，夢尋歸路鄉多參差。
如何將此千行淚，更灑湘江斑竹枝。